فیردوسی نین ماجرالاری سالماسدا
جمعه 29 اسفند 1393+0 به یه ن
جاوید شاه نامه
دوکتور جئری
بیرینجی ائپیزود(خبر و حیکایت)
سلماس، 1357 بهمن آیی
فیردوسی قهوهخاناسی شاهچیلارین ییغینجاق (جمعلشمک)یئری ایدی. آغا روستم قهوهخانانین صاحیبی، اؤزو اصیل سلطنتچیلردن اولوب شاهین قاچدیغینا باخمایاراق،"اعلاحضرت بویون-صاباح قاییداجاق!"دئیه، عکسینی هله قهوهخانین دیواریندان آشاغی یئریندیرمهمیشدی.
آخشام باشلاری قهوه خانادا ایگنه(اینه) سالماغا یئر اولمازدی. روستم آغانین ایرنگلی (ایرگه ندیرن)چایلاریندان نئشهلهنن شاهچیلار، شاهنشاهین خیدمتلرینی سایار، هردن ده جوشقولانیب (هیجانلاشیب)خیابانا تؤکولهرک، " جاوید شاه... جاوید شاه" شعاری وئرمگه باشلایاردیلار. هردن ده اوتوروب بوینو بوکوک- بوینو بوکوک دردلهشردیلر. بیر گون شهرین بؤیوک چوداری(تاجیری)
حاجی زؤهراب، شاهین قاچدیغینا اوزولهرک(ناراحات اولوب) دئدی:
- اؤز آرامیزدا قالسین شاهیمیزدا بتر قورخاقدیر، قاپی قاپییا دگییب تیق سسی چیخینجا قویور قاچیر!.. دئین یوخدور؛ رحمتلیگین اوغلو نییه خاریجهیه قاچیرسان گل سنی بئش- اون گون پهیهده گیزلدیم ..آرا ساکیتلشندن سونرا چیخ گئت شاهلیغین ائله دا...
بهمنین ییرمی ایکیسینده اینقلاب غلبه چالینجا میللت خیابانلارا تؤکولوشوب بارماقلاریندا ظفر علامتی توتاراق شادلیغا، شعار وئرمگه باشلادیلار. جمعیت فیردوسی قهوهخاناسینا یاخینلاشینجا، آغا رستمین شاگیردی تلم-تلسیک قهوه خانا گیریب قیشقیردی:
- آغا روستم!.. آغا روستم!.. تئز اول اعلاحضرتین عکسینی آشاغی یئندیر.. اینقلابچیلار شعار وئره-وئره بویانا گلیرلر.. ائله بیل دئییرلر: بارماقلاریمیزی سوخاجاییق شاهچیلارین گؤزونه!!...
ایکینجی ائپیزود
سلماس، 1393 بهمن آیی
سلماس میللتی سحر اویاندیقدا گؤزلرینه اینانا بیلمهدیلر. فیردوسینین مجسمهسی شهرین مرکزیندن یوخ اولموشدو. بیردن- بیرده شهرده اینقلاب اولدو سانکی(ائله بیل کی). هر آغیزدان بیر هاوا چیخیردی.
کیمی:
- فیردوسی صلهیی ارحام اوچون زابلستانا گئدیب بویون صاباح گلهجک!...
کیمی:
- فیردوسی گئدیب سولطان محمود غزنوینین چکلرینه برگشت وورسون!
کیمی:
-- فیردوسی سولطان محمودنون آداملارینین قورخوسوندان قویوب قاچیب!..-دئییر،کیمیلریده:
- سولطان محمود غزنوینین آداملاری فیردوسینین باشینی اکیبلر- دئییردیلر.
بو سؤیلنتیلرین آردینجا(دالینجا)، سارسینتی(تیترمه سالان) گئچریدن، گئجهلری یوخو گؤزلرینه گلمهین، بو آغیر ایتکیدن اورمو گؤلو(دریاچاسی) دردینی اونودان(یاددان چیخاردان) غئیرتلی وطنداشلار(هموطنلر)، اؤلکهنین(کشورین)دؤرد بوجاغیندان(گوشه سیندن)، شهر مسئوللارینی زورا باساراق 24 ساعات ایچینده مجسمهنین اؤلو یا دیریسینی تاپمالارینی ایستهدیلر.
بو اولتیماتومون مورکبی قورومامیش هر شئی آیدینلاشدی:
فیردوسی بایرام پالتاری آلماق اوچون خریده گئتمیشدی!
*
بو گون، ایسفندین سککیزی، فیردوسی یئنی بایرام پالتارینی گئیینهرک گلیب یئنه شهرین مرکزینده اگلشدی(ایلشدی).
azb_Arab pes_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab